**Miguel de la Quadra-Salcedo y Gayarre**, nado en Madrid o 30 de abril de 1932, e finado ibídem o 20 de maio de 2016, foi un reporteiro, promotor cultural e atleta español, especializado nas probas de lanzamento. Fundou e dirixiu o programa de estudos e aventuras Aventura 92, posteriormente coñecido como Ruta Quetzal. Aínda sendo madrileño de nacemento, el sempre se recoñeceu como vasco-navarro.

Traxectoria
-----------

Fillo primoxénito dos seis que tivo o matrimonio formado por Estanislao de la Quadra-Salcedo y Arrieta-Mascarúa (1908-1938) e María Gayarre Galbete, era curmán de Tomás de la Quadra-Salcedo, así como de José Javier de la Quadra-Salcedo y Miranda, marqués de los Castillejos. Sendo neno, ós 5 anos, os seus pais trasladáronse a vivir a Pamplona, a capital navarra.

### Deportista

Estudou a carreira de perito agrícola, pero salientou máis como atleta. Formou parte da Sección de Atletismo do Real Madrid C.F. e conseguiu un total de nove campionatos de España: seis en disco, dous en peso e un en lanzamento de martelo, ademais de varias plusmarcas nacionais en lanzamento de martelo e disco. Tamén participou nos Xogos Olímpicos de 1960, representando a España.

Bateu a plusmarca mundial de xavelina cunha técnica adaptada por Félix Erausquin, a do lanzamento de barra vasca. Por mor da perigosidade que ofrecía esta técnica para lanzadores inexpertos, a IAAF viuse na obriga de modificar o regulamento por dúas veces, incluíndo nas regras que nin o lanzador nin a xavelina podían estar orientados en ningún intre do lanzamento de costas á zona de lanzamento. Esta marca non se homologou malia ser anterior á modificación do regulamento.

### Reporteiro

Dende 1961 até 1963, traballou como etnobotánico na selva do río Amazonas a soldo do Goberno colombiano. De volta en España foi contratado por Televisión Española (TVE) como reporteiro. No seu primeiro traballo tivo que cubrir a información da crise da República Democrática do Congo, onde estivo a piques de morrer (fora condenado a morte) por rodar o fusilamento de 300 prisioneiros.

Como correspondente de TVE cubriu a guerra de Vietnam e o golpe de estado do 11 de setembro de 1973 en Chile, perpetrado polo xeneral Augusto Pinochet, entre outros moitos acontecementos. Ó longo da súa carreira profesional tivo ocasión de entrevistar a moitas personalidades relevantes do século XX coma o Dalai Lama, Salvador Allende, Indira Gandhi ou Pablo Neruda, entre outros.

Tamén traballou en "La Actualidad Española", formando equipo con Félix Rodríguez de la Fuente e o xornalista César Pérez de Tudela.

### Promotor cultural

A súa última iniciativa profesional xurdiu en 1979, cando creou o programa "Aventura 92", despois chamado Ruta Quetzal que hoxe leva o nome oficial de Ruta BBVA polo seu patrocinador, o banco BBVA. Trátase dun programa que foi declarado de Interese Universal pola Unesco, e que consiste en intercambios entre rapaces de 58 países para poder realizar viaxes de estudo xeográfico, histórico e medioambiental por América Latina. O programa desenvólvese ininterrompidamente dende 1979 e reúne cada xuño e xullo, durante 45 días, a mozos e mozas de 16 e 17 anos nunha viaxe de ida e volta entre América Latina e España.

Traxectoria en TV
-----------------

Miguel de la Quadra-Salcedo en León durante a Ruta Quetzal de 2010.
* *A toda plana* (1965-1967)
* *Aventura* (1969)
* *El mundo en acción* (1973-1978)
* *Los reporteros* (1974-1976)
* *Españoles en el Pacífico* (1980)
* *A la caza del tesoro* (1984)
* *Aventura 92* (1988-1992)
* *Ruta Quetzal* (1993-2016)

Notas
-----

1. ↑  Hemeroteca ABC
2. ↑
3. ↑  "Fecha y lugar de nacimiento: "Soy vasco-navarro desde los años 30...". Miguel de la Quadra-Salcedo. www.rutaquetzalbbva.com". Arquivado dende o orixinal o 10 de xuño de 2016. Consultado o 20 de maio de 2016.
4. ↑  "Euskalnet". Arquivado dende o orixinal o 24 de maio de 2016. Consultado o 20 de maio de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Miguel de la Quadra-Salcedo Modificar a ligazón no Wikidata*** |

### Bibliografía

* "Noticias Genealógicas sobre los P. de Rivera y los Salcedo y varios de sus ascendientes y descendientes por líneas paterna y materna, y de otras casas vascongadas", de Antonio Pérez de Azagra, 1943.
* "La Casa de Salcedo de Aranguren", de Javier Ybarra Bergé.
* "La Casa de Urrutia de Avellaneda", de J Mª Urrutia y Llano; Bilbao, 1968.
* "El pájaro de la aventura", Antonio Pérez Henares

|  |  |
| --- | --- |
| Control de autoridades | 
* Wd: Q5547741
* WorldCat
* VIAF: 75121785
* Auñamendi: 149850
* BNE: XX1126123
* CANTIC: a1984542x
* DBE: miguel-de-la-quadra-salcedo-y-gayarre
* FAST: 32197
* GND: 1057483672
* IMDb: nm1407677
* ISNI: 0000 0000 5933 0662
* LCCN: n79024418
* NKC: jo20201087276
* Sports Reference: miguel-de-la-quadra-salcedo-1

 |